Secretarul general adjunct al Alianței Nord-Atlantice, Mircea Geoană, vrea să organizeze un eveniment uriaș în București, în luna mai, pentru a-și propulsa candidatura la prezidențiale.
Potrivit unor surse, ar fi vorba de evenimentul NATO Youth Summit, care ar urma să reunească peste 1.000 de tineri în Capitală.
Nu se știe încă dacă Mircea Geoană își va anunța demisia din funcția de secretar general adjunct NATO după acest eveniment și dacă, ulterior, își va anunța oficial candidatura. Nu este, însă, prima dată când Geoană se folosește de resursele Alianței Nord Atlantice pentru a organiza evenimente care îl profilează politic. Anul trecut, el a venit de 18 ori în România și a participat atât la evenimente oficiale din partea NATO, cât și la întâlniri cu elevi, studenți și profesori, lansări de carte sau evenimente culturale.